Die Israelse vlag wapper teen die agtergrond van die Klaag­muur, oftewel die westelike muur van die tempelplatform in Jerusalem. Die vraag oor hoe Jode en mense van ander godsdienste en volksgroepe hier vreedsaam kan saamleef, is opnuut in die kollig met die aanvaarding van die jongste Basiese Wet deur die Israelse parlement. Foto: Neels Jackson
Kerkleiers in Israel en die besette Palestynse gebiede het met ontsteltenis en kommer gereageer op die Israelse parlement se aanvaarding van ’n nuwe Basiese Wet, berig die nuusdiens van die Wêreldraad van Kerke (WRK).
Die Latynse Patriargaat van Jerusalem (’n arm van die Katolieke Kerk) het in ’n verklaring gesê die wet gee geen waarborge aan inheemse en ander minderhede wat in die land leef nie. Dit stuur ’n ondubbelsinnige sein aan die Palestynse burgers van Israel dat hulle nie in die land tuis is nie.